3.

For de befolkninger, der er ramt af fødevaremangel, søger Kommissionen på bedst mulig måde og hurtigst muligt at genskabe en normal fødevaresituation. Foranstaltningerne i sådanne nødsituationer kan antage to forskellige former: — for det første kan der ydes fødevarehjælp, når der konstateres en fødevaremangel, som ikke kan afhjælpes ved hjælp af de normale markedsmekanismer — for det andet vil der blive forberedt strukturinterventioner, så de egentlige årsager til fødevareusikkerheden kan afhjælpes; sådanne interventioner kan vedrøre områder som udvikling af landdistrikter, sundhed, markedsudvikling, sociale sikkerhedsnet osv. Beslutningerne om ressourcetildelingen træffes i det enkelte konkrete tilfælde. Til illustration heraf skal man henlede det ærede medlems opmærksomhed på nedenstående nylige tilfælde: — Somalia: Der er en krise på Sool-højsletten. Til trods for nogen regn i december 2003 og januar 2004 er situationen med hensyn til fødevaresikkerhed stadig meget vanskelig, idet mangelen på vand er mindst lige så kritisk som mangelen på fødevarer. I december 2003 vedtog Kommissionen en bevilling på 4 mio. EUR til afhjælpning af disse behov. Programmet vil blive gennemført af FAO. Sideløbende hermed er der en række ikke-statslige organisationer (ngo'er), som gennemfører aktioner vedrørende fødevaresikkerhed. — Zimbabwe: Kommissionen kan generelt tilslutte sig de af FAO/WFP foretagne vurderinger af afgrøder og behov for 2003. Kommissionen har i 2003 ydet væsentlige bidrag til afhjælpning af fødevarekrisen: Der er bevilget 32 mio. EUR til WFP, hvilket svarer til ca. 86 000 tons majs, ligesom der er bevilget 8 mio. EUR til en sammenslutning af ngo'er (Euronaid) til uddeling af fødevarer og nonfoodvarer. I øjeblikket er der ved at blive forberedt en yderligere støtte på 20 mio. EUR gennem WFP, hvilket således bringer det samlede bidrag fra Kommissionen op på 60 mio. EUR. Desuden har ECHO stillet 25 mio. EUR til rådighed til humanitær bistand i form af nonfoodvarer, hvilket bringer den samlede humanitære bistand fra Kommissionen op på 85 mio. EUR. I 2004 vil det være nødvendigt at yde yderligere bistand sammen med andre donorer, da situationen fortsat er kritisk. Kommissionen arbejder aktivt sammen med andre donorer og støtter den humanitære koordinators indsats for at sikre fuld gennemsigtighed i forbindelse med den humanitære bistand. — Mauretanien: Landet har en strukturbetinget underproduktion af fødevarer: 80 % af fødevarebehovet dækkes ved import. 2003 var et meget dårligt år, og regeringen iværksatte en nødplan, hvortil Kommissionen har bidraget med indtil 15 000 tons korn. Kommissionen har siden 1998 støttet en strukturplan for fødevaresikkerhed ved at bidrage til en fødevarereserve (19 mio. EUR), ved at finansiere mikroprojekter og ved at medvirke til en forbedring af forvaltningen ved Mauretaniens organ for fødevaresikkerhed. — Côte d'Ivoire: I den nuværende situation er det vanskeligt at vurdere landets behov. Gennem Verdensfødevareprogrammet yder Kommissionen målrettet støtte til de dårligst stillede befolkningsgrupper (internt fordrevne, flygtninge, kvinder med nyfødte og skolekantiner). Der er planlagt en støtte på 6mio.EUR for 2003-2004. Desuden ydede Kommissionen i 2003 via ECHO anden humanitær nødhjælp til en værdi af 5,74 mio. EUR. For 2004 er der forudset en støtte af samme omfang. ECHO-bistanden omfatter støtte til genetablering af fordrevne personer og projekter til forbedring af befolkningens ernæringsmæssige sundhedstilstand.